Ժելեզնովոդսկ

Ժելեզնովոդսկ,  քաղաք ՌԴ Ստավրոպոլի երկրամասում, բալնեոլոգիական առողջարան Ժելեզնայա լեռան լանջին։ 

Ընդգրկված է «Կովկասյան հանքային ջրեր» առողջարանների խմբում։ Երկաթգծով (6 կմ) միացած է Բեշտաու կայարանի հետ (Միներալնիե Վոդի–Կիսլովոդսկ գծի վրա)։ Ունի 24 հզ. բնակիչ (2021)։ Առողջարան է XIX դ. սկզբից, քաղաք՝ 1917-ից։

Ամառը տաք է, չոր (հուլիսի միջին ջերմաստիճանը՝ 21°C), ձմեռը՝ չափավոր մեղմ (հունվարի միջին ջերմաստիճանը՝ –4°C): Բուժիչ միջոցները՝ քիմիական միանման կառուցվածքով՝ ածխաթթվային հիդրոկարբոնատ–սուլֆատային նատրիում–կալցիումային սառը՝ 11,2°C (Կեգամովսկի) և տաք՝ մինչև 55°C (Սլավյանովսկի) աղբյուրներն են։ Խմելու և տարաների լցման համար օգտագործվում է Սլավյանովսկի աղբյուրի ջուրը։

Ժելեզնավոդսկում բուժում են ստամոքսա-աղիքային, միզա-սեռական համակարգերի հիվանդությունները և նյութափոխանակության խանգարումները։ Գործում են խոշոր առողջարանների համալիրներ, ցեխաբուժարան։

Ծանոթագրություններ 

Ստավրոպոլի երկրամասի քաղաքային բնակավայրեր
Ստավրոպոլի երկրամասի Ժելեզնովոդսկի քաղաքային օկրուգի բնակավայրեր
1810 թվականին հիմնադրված բնակավայրեր
1810 հիմնադրումներ Ռուսաստանում